
Вечерня (приходская)
По окончании 9-го часа священник произносит начальный возглас:
Благослове́н Бог наш всегда́, ны́не и при́сно, и во ве́ки веко́в.
Чтец: Ами́нь. Прииди́те, поклони́мся Царе́ви на́шему Бо́гу.
Прииди́те, поклони́мся и припаде́м Христу́ Царе́ви на́шему Бо́гу.
Прииди́те, поклони́мся и припаде́м Самому́ Христу́, Царе́ви и Бо́гу на́шему.
Псалом 103
Благослови́, душе́ моя́, Го́спода. Го́споди, Бо́же мой, возвели́чился еси́ зело́. Во испове́дание и в велеле́поту обле́клся еси́. Одея́йся све́том, я́ко ри́зою, простира́яй не́бо, я́ко ко́жу. Покрыва́яй вода́ми превы́спренняя Своя́, полага́яй о́блаки на восхожде́ние Свое́, ходя́й на крилу́ ве́треню. Творя́й А́нгелы Своя́ ду́хи и слуги́ Своя́ пла́мень о́гненный. Основа́яй зе́млю на тве́рди ея́, не преклони́тся в век ве́ка. Бе́здна, я́ко ри́за, одея́ние ея́, на гора́х ста́нут во́ды, от запреще́ния Твоего́ побе́гнут, от гла́са гро́ма Твоего́ убоя́тся. Восхо́дят го́ры и нисхо́дят поля́ в ме́сто, е́же основа́л еси́ им. Преде́л положи́л еси́, eго́же не пре́йдут, ниже́ обратя́тся покры́ти зе́млю. Посыла́яй исто́чники в де́брех, посреде́ гор про́йдут во́ды. Напая́ют вся зве́ри се́льныя, ждут она́гри в жа́жду свою́. На ты́х пти́цы небе́сныя привита́ют, от среды́ ка́мения дадя́т глас. Напая́яй го́ры от превы́спренних Свои́х, от плода́ дел Твои́х насы́тится земля́. Прозяба́яй траву́ ското́м, и злак на слу́жбу челове́ком, извести́ хлеб от земли́. И вино́ весели́т се́рдце челове́ка, ума́стити лице́ еле́ем, и хлеб се́рдце челове́ка укрепи́т. Насы́тятся древа́ польска́я, ке́дри Лива́нстии, и́хже еси́ насади́л. Та́мо пти́цы вогнездя́тся, ероди́ево жили́ще предводи́тельствует и́ми. Го́ры высо́кия еле́нем, ка́мень прибе́жище за́яцем. Сотвори́л есть луну́ во времена́, со́лнце позна́ за́пад свой. Положи́л еси́ тму, и бысть нощь, в не́йже про́йдут вси зве́рие дубра́внии. Ски́мни рыка́ющии, восхи́тити и взыска́ти от Бо́га пи́щу себе́. Возсия́ со́лнце и собра́шася и в ло́жах свои́х ля́гут. Изы́дет челове́к на де́ло свое́ и на де́лание свое́ до ве́чера. Я́ко возвели́чишася дела́ Твоя́, Го́споди, вся прему́дростию сотвори́л еси́, испо́лнися земля́ тва́ри Твоея́. Сие́ мо́ре вели́кое и простра́нное, та́мо га́ди, и́мже несть числа́, живо́тная ма́лая с вели́кими, та́мо корабли́ препла́вают, змий сей, eго́же созда́л еси руга́тися eму́. Вся к Тебе́ ча́ют, да́ти пи́щу им во бла́го вре́мя. Да́вшу Тебе́ им соберу́т, отве́рзшу Тебе́ ру́ку вся́ческая испо́лнятся бла́гости, отвра́щшу же Тебе́ лице́, возмяту́тся, отъи́меши дух их, и исче́знут, и в персть свою́ возвратя́тся. По́слеши Ду́ха Твоего́, и сози́ждутся, и обнови́ши лице́ земли́. Бу́ди сла́ва Госпо́дня во ве́ки, возвесели́тся Госпо́дь о де́лех Свои́х, призира́яй на зе́млю, и творя́й ю́ трясти́ся, прикаса́яйся гора́м, и дымя́тся. Воспою́ Го́сподеви в животе́ мое́м, пою́ Бо́гу моему́, до́ндеже есмь, да услади́тся Ему́ бесе́да моя́, аз же возвеселю́ся о Го́споде. Да исче́знут гре́шницы от земли́, и беззако́нницы, я́коже не бы́ти им. Благослови́, душе́ моя́, Го́спода. 
Со́лнце позна́ за́пад свой. Положи́л еси́ тму, и бысть нощь. Я́ко возвели́чишася дела́ Твоя́, Го́споди, вся прему́дростию сотвори́л еси́.
Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь. Аллилу́иа, аллилу́иа, аллилу́иа, сла́ва Тебе́ Бо́же (трижды).
Ектения великая
Диакон: Ми́ром Го́споду помо́лимся.
Лик: Го́споди, поми́луй. (на каждое прошение)
Диакон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.
Лик: Тебе́, Го́споди.
Священник: Я́ко подоба́ет Тебе́ вся́кая сла́ва, честь и поклоне́ние, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.
Лик: Ами́нь.
Стихиры на «Господи, воззвах»
Канонарх: Глас 1, Го́споди, воззва́х к Тебе́, услы́ши мя.
Лик: Го́споди, воззва́х к Тебе́, услы́ши мя./ Услы́ши мя, Го́споди./ Го́споди, воззва́х к Тебе́, услы́ши мя:/ вонми́ гла́су моле́ния моего́,/ внегда́ воззва́ти ми к Тебе́.// Услы́ши мя, Го́споди.
Да испра́вится моли́тва моя́,/ я́ко кади́ло пред Тобо́ю,/ воздея́ние руку́ мое́ю/ же́ртва вече́рняя.// Услы́ши мя, Го́споди.
И по чину стихи: Положи́, Го́споди, хране́ние усто́м мои́м, и дверь огражде́ния о устна́х мои́х. Не уклони́ се́рдце мое́ в словеса́ лука́вствия, непщева́ти вины́ о гресе́х, с челове́ки де́лающими беззако́ние, и не сочту́ся со избра́нными их. Нака́жет мя пра́ведник ми́лостию и обличи́т мя, еле́й же гре́шнаго да не нама́стит главы́ моея́, я́ко еще́ и моли́тва моя́ во благоволе́ниих их. Поже́рты бы́ша при ка́мени судии́ их: услы́шатся глаго́ли мои́, я́ко возмого́ша. Я́ко то́лща земли́ просе́деся на земли́, расточи́шася ко́сти их при а́де. Я́ко к Тебе́, Го́споди, Го́споди, о́чи мои́: на Тя упова́х, не отыми́ ду́шу мою́. Сохрани́ мя от се́ти, ю́же соста́виша ми, и от собла́зн де́лающих беззако́ние.Паду́т во мре́жу свою́ гре́шницы: един есмь аз, дондеже прейду. Гла́сом мои́м ко Го́споду воззва́х, гла́сом мои́м ко Го́споду помоли́хся. Пролию́ пред Ни́м моле́ние мое́, печа́ль мою́ пред Ни́м возвещу́. Внегда́ исчеза́ти от мене́ ду́ху моему́ и Ты́ позна́л еси́ стези́ моя́: на пути́ се́м, по нему́же хожда́х, скры́ша се́ть мне́. Смотря́х одесну́ю и возгля́дах, и не бе́ зна́яй мене́: поги́бе бе́гство от мене́, и не́сть взыска́яй ду́шу мою́. Воззва́х к Тебе́ Го́споди, ре́х: Ты́ еси́ упова́ние мое́, ча́сть моя́ еси́ на земли́ живы́х. Вонми́ моле́нию моему́, я́ко смири́хся зело́, изба́ви мя́ от гоня́щих мя́, я́ко укрепи́шася па́че мене́.
Канонарх: На 10, стихиры: Изведи́ из темни́цы ду́шу мою́.
Лик: испове́датися и́мени Твоему́.
Октоих, глас 1, понедельник
Глас 1: Я́ко пучи́на мно́га прегреше́ний мои́х, Спа́се,/ и лю́те погружа́юся согреше́ньми мои́ми,/ да́ждь ми́ ру́ку я́ко Петро́ви,// спаси́ мя, Бо́же, и поми́луй мя́.
Сти́х: Мене́ ждут пра́ведницы.
Лик: до́ндеже возда́си Мне.
Я́ко в помышле́ниих лука́вых и в де́лех осуди́хся, Спа́се,/ мы́сль мне́ да́руй обраще́ния, Бо́же, да зову́ Ти:// спаси́ мя, Благоде́телю Благи́й, и поми́луй мя́.
На 8, cти́х: Из глубины́ воззва́х к Тебе́ Го́споди.
Лик: Го́споди, услы́ши глас мой.
И́н тя́ ми́р душе́ ожида́ет,/ и Судия́ хо́щет твоя́ обличи́ти та́йная и лю́тая./ Не пребу́ди у́бо в зде́шних, но предвари́ вопию́щи Судии́:// Бо́же очи́сти мя́, и спаси́ мя.
Канонарх: Сти́х: Да бу́дут у́ши Твои́.
Лик: вне́млюще гла́су моле́ния моего́.
Не пренебрези́ мене́ Спа́се мо́й ле́ностию грехо́вною одержи́ма,/ воздви́гни мое́ помышле́ние к покая́нию,/ и Твоего́ виногра́да де́лателя иску́сна покажи́ мя:/ да́руй ми́ единагона́десяте часа́ мзду́,// и ве́лию ми́лость.
Понедельник 6-й седмицы Великого поста на 3 , глас 1
Глас 1. На 6, cтих: А́ще беззако́ния на́зриши, Го́споди, Го́споди, кто постои́т?  /
Я́ко у Тебе́ очище́ние есть.
Обнищав богатый Христе,/ человеки обогатил еси безсмертием и светлостию./ Темже обнищавшаго сластьми жития,/ добродетельми мя обогати, и убогому Лазарю сочини,/ богатаго мя мучения избавляя,// и геенны предлежащия мне.
Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́,  /
упова́ душа́ моя́ на Го́спода.
Злобою обогатихся люте, и сладость возлюбих,/ и сущих в житии насладихся сластей, Господи,/ и огню геенны подсужден бых:/ гладом тающа умом, яко Лазаря презираема,/ пред враты Божественных деяний повержена,// ущедри мя Владыко.
На 4, cтих: От стра́жи у́тренния до но́щи, от стра́жи у́тренния,/
да упова́ет Изра́иль на Го́спода.
Шестую от честных постов седмицу,/ усердно начинающе,/ Господеви предпразднственное пение ваий принесем вернии:/ грядущему во славе, силою Божества во Иерусалим, умертвити смерть./ Темже уготовим благочестно победныя образы,// ветви добродетельныя, осанна вопиюще Творцу всех.
прп. Алекси́я, человека Божия на 3, глас 1
Глас 1. Стих: Я́ко у Го́спода ми́лость, и мно́гое у Него́ избавле́ние,/
и То́й изба́вит Изра́иля от все́х беззако́ний его́.
Челове́ка тя позна́хом Бо́жия/ зва́нием же и ве́щию,/ доброде́тельми бо просия́л еси́,/ нищету́ безме́рную и тесноту́ на земли́ стяжа́в/ и чудесы́ ве́рныя уве́рив./ Те́мже моли́ся дарова́ти душа́м на́шим// мир и ве́лию ми́лость.
На 2, cтих: Хвали́те Го́спода вси́ язы́цы,/
похвали́те Его́ вси́ лю́дие.
Жела́нием, ороша́ющим пло́ть,/ по́хоти паля́щия угаси́л еси́, Алекси́е,/ черто́гом черто́г благоче́стно измени́л еси́,/ сла́дость же теле́сную Боже́ственным А́нгельским подо́бием./ С ни́миже моли́ся дарова́ти душа́м на́шим// мир и ве́лию ми́лость.
Стих: Я́ко утверди́ся ми́лость Его́ на на́с, /
и и́стина Госпо́дня пребыва́ет во ве́к.
Пребыва́л еси́ неве́домь, му́дре,/ пред враты́ оскорбля́емь свяще́нных роди́телей твои́х,/ руга́ющимся тебе́ твои́м отроко́м,/ на вре́мени до́лзе,/ у́мер же, яви́лся еси́ чудесы́,/ я́же соверши́л еси́,// исцеля́я неду́ги и отгоня́я лука́вствия ду́хи.
Сла́ва и ныне, глас 1: Слава Отцу́, и Сы́ну, и Свято́му Ду́ху.
И ны́не, и при́сно, и во ве́ки веко́в. Ами́нь.
Неду́говавшую, Пресвята́я,/ лю́те ду́шу мою́ страстьми́ лука́выми исцели́,/ я́же Цели́теля и Спа́са всех/ – Христа́ ро́ждшая,/ вся́ку я́зю исцели́вшаго/ уя́звленнаго диа́вольским зломы́слием// и сме́рти нас изме́ншаго.
Вечерний вход
Диакон: Благослови́, влады́ка, свято́й вход!
Священник: Благослове́н вход святы́х Твои́х всегда́, ны́не и при́сно, и во ве́ки веко́в.
Диакон, изображая крест кадилом, возглашает: Прему́дрость, про́сти.
Вечерняя песнь Сыну Божию
Све́те Ти́хий святы́я сла́вы,/ Безсме́ртнаго, Отца́ Небе́снаго,/ Свята́го Блаже́ннаго, Иису́се Христе́./ Прише́дше на за́пад со́лнца,/ ви́девше свет вече́рний,/ пое́м Отца́, Сы́на и Свята́го Ду́ха, Бо́га./ Досто́ин еси́ во вся времена́/ пе́т бы́ти гла́сы преподо́бными,/ Сы́не Бо́жий, живо́т дая́й,/ те́мже мир Тя сла́вит.
Диакон: Во́нмем.
Священник: Мир всем.
Лик: И ду́хови твоему́.
Прокимен великий
Диакон: Прему́дрость. Во́нмем. Проки́мен вели́кий, глас 8.
Дал еси достоя́ние боя́щимся Тебе́, Го́споди.
Лик: Дал еси достоя́ние боя́щимся Тебе́, Го́споди. (на каждый стих)
Стих 1: От коне́ц земли́ к Тебе́ воззва́х.
Стих 2: Покры́юся в кро́ве кри́л Твои́х.
Стих 3: Та́ко воспою́ Имени Твоему́ во ве́ки.
Диакон: Дал еси достоя́ние
Лик: Боя́щимся Тебе́, Го́споди.
Молитва при наступлении вечера
Чтец: Сподо́би, Го́споди, в ве́чер сей без греха́ сохрани́тися нам. / Благослове́н еси́, Го́споди Бо́же оте́ц на́ших, / и хва́льно и просла́влено и́мя Твое́ во ве́ки, ами́нь. /
Бу́ди, Го́споди, ми́лость Твоя́ на нас, я́коже упова́хом на Тя. / Благослове́н еси́, Го́споди, научи́ мя оправда́нием Твои́м. / Благослове́н еси́, Влады́ко, вразуми́ мя оправда́нием Твои́м. / Благослове́н еси́, Святы́й, просвети́ мя оправда́нии Твои́ми. /
Го́споди, ми́лость Твоя́ во век, дел руку́ Твое́ю не пре́зри. / Тебе́ подоба́ет хвала́. Тебе́ подоба́ет пе́ние, / Тебе́ сла́ва подоба́ет, Отцу́ и Сы́ну и Свято́му Ду́ху, / ны́не и при́сно и во ве́ки веко́в. Ами́нь.
Ектения просительная
Диакон: Испо́лним вече́рнюю моли́тву на́шу Го́сподеви.
Лик: Го́споди, поми́луй.
Диакон: Заступи́, спаси́, поми́луй и сохрани́ нас, Бо́же, Твое́ю благода́тию.
Лик: Го́споди, поми́луй.
Диакон: Ве́чера всего́ соверше́нна, свя́та, ми́рна и безгре́шна у Го́спода про́сим.
Лик: Пода́й, Го́споди. (на каждое прошение)
Диакон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.
Лик: Тебе́, Го́споди.
Священник: Я́ко благ и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.
Лик: Ами́нь.
Священник: Ми́р всем.
Лик: И ду́хови твоему́.
Диакон: Главы́ на́ша Го́сподеви прикло́ним.
Лик: Тебе́, Го́споди.
Священник: Бу́ди держа́ва Ца́рствия Твоего́ благослове́на и препросла́влена, Отца́, и Сы́на, и Свята́го Ду́ха, ны́не и при́сно, и во ве́ки веко́в.
Лик: Ами́нь.
Стихиры на стиховне
Понедельник 2-й седмицы Великого поста на 3
Канонарх: Глас 1, Чуден Спасов нас ради человеколюбивый нрав.
Чуден Спасов нас ради человеколюбивый нрав,/ хотящих убо быти разум,/ яко настоящих стяжав, Лазарево и богатаго житие обличи./ Обою конец смотряюще:/ оваго убо бежим немилосердия и безчеловечия,/ оваго же поревнуим терпению и веледушию,/ во еже с ним во Авраамлих недрах греемым вопити:// правосуде Господи, слава Тебе.
Стих: К Тебе́ возведо́х о́чи мои́ живу́щему на небеси́, се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́, та́ко о́чи на́ши ко Го́споду Бо́гу на́шему./ 
до́ндеже уще́дрит ны́.
Чуден Спасов нас ради человеколюбивый нрав,/ хотящих убо быти разум,/ яко настоящих стяжав, Лазарево и богатаго житие обличи./ Обою конец смотряюще:/ оваго убо бежим немилосердия и безчеловечия,/ оваго же поревнуим терпению и веледушию,/ во еже с ним во Авраамлих недрах греемым вопити:// правосуде Господи, слава Тебе.
Стих: Поми́луй на́с, Го́споди, поми́луй на́с, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих. /
и уничиже́ния го́рдых.
Молитвами Господи, всех святых и Богородицы,/ Твой мир даждь нам,// и помилуй нас, яко един Щедр.
Слава и ныне, глас 1: Сла́ва Отцу́, и Сы́ну, и Свято́му Ду́ху,
И ны́не, и при́сно, и во ве́ки веко́в. Ами́нь.
Небесных чинов радование,/ на земли человеков крепкое предстательство, Пречистая Дево,/ спаси ны иже к Тебе прибегающия,// яко на Тя упование по Бозе Богородице возложихом.
Молитва святаго Симеона Богоприимца
Чтец: Ны́не отпуща́еши раба́ Твоего́, Влады́ко, / по глаго́лу Твоему́ с ми́ром: / я́ко ви́деста о́чи мои́ спасе́ние Твое́, / е́же еси́ угото́вал пред лице́м всех люде́й, / свет во открове́ние язы́ков, / и сла́ву люде́й Твои́х Изра́иля.
Святы́й Бо́же, Святы́й Кре́пкий, Святы́й Безсме́ртный, поми́луй нас (трижды).
Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.
Пресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.
Го́споди, поми́луй (трижды).
Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.
О́тче наш, И́же еси́ на Небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́, и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.
Священник: Я́ко Твое́ есть Ца́рство, и си́ла, и сла́ва, Отца́, и Сы́на, и Свята́го Ду́ха, ны́не и при́сно, и во ве́ки веко́в.
Лик: Ами́нь.
Тропари 
И поет тропари великопостные во глас 4:
Богоро́дице Де́во, ра́дуйся, Благода́тная Мари́е, Госпо́дь с Тобо́ю: благослове́на Ты в жена́х, и благослове́н Плод чре́ва Твоего́, я́ко Спа́са родила́ еси́ душ на́ших. (Поклон великий.)
Сла́ва Отцу́ и Сы́ну и Свято́му Ду́ху.
Крести́телю Христо́в, всех нас помяни́, да изба́вимся от беззако́ний на́ших: тебе́ бо даде́ся благода́ть моли́тися за ны. (Поклон великий.)
И ны́не и при́сно и во ве́ки веко́в. Ами́нь.
Моли́те за ны, святи́и апо́столи, святи́и вси, да изба́вимся от бед и скорбе́й, вас бо те́плыя предста́тели ко Спа́су стяжа́хом. (Поклон великий.)
Под Твое́ благоутро́бие прибега́ем, Богоро́дице, моле́ния на́ша не пре́зри во обстоя́нии: но от бед изба́ви ны, еди́на Чи́стая, еди́на Благослове́нная. (Без поклона.)
Чтец: Го́споди, поми́луй. (40 раз.)
Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.
Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.
И́менем Госпо́дним благослови́, о́тче.
Диакон: Прему́дрость.
Лик: Благослови́.
Священник: Сый благослове́н Христо́с Бог наш, всегда́, ны́не и при́сно и во ве́ки веко́в.
Чтец: Ами́нь.
Чтец: Небе́сный Царю́, ве́ру утверди́, язы́ки укроти́, мир умири́, святы́й храм сей до́бре сохрани́, пре́жде отше́дшия отцы́ и бра́тию на́шу в селе́ниих пра́ведных учини́ и нас в покая́нии и испове́дании приими́, я́ко Благи́й и Человеколю́бец.
Молитва Ефрема Сирина
Посем поклоны великия три, глаголюще в них на коемждо поклоне молитву преподобнаго Ефрема:
Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми (Поклон). 	
Дух же целому́дрия, смиренному́дрия, терпе́ния, и любве́, да́руй ми рабу́ Твоему́ (Поклон).
Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь (Поклон).
Также 12 малых поклонов с молитвой: Бо́же, очи́сти мя́, гре́шнаго.
И снова всю молитву:
Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в (и один великий поклон).
Чтец: Ами́нь.
Чтец: Святы́й Бо́же, Святы́й Кре́пкий, Святы́й Безсме́ртный, поми́луй нас (трижды).
Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.
Пресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.
Го́споди, поми́луй (трижды).
Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.
О́тче наш, И́же еси́ на Небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́, и на земли́. Хлеб наш насу́щный даждь нам днесь; и оста́ви нам до́лги на́ша, я́коже имы оставля́ем должнико́м на́шим; и не введи́ нас во искуше́ние, но изба́ви нас от лука́ваго.
Священник: Я́ко Твое́ есть Ца́рство, и си́ла, и сла́ва, Отца́, и Сы́на, и Свята́го Ду́ха, ны́не и при́сно, и во ве́ки веко́в.
Чтец: Ами́нь. Го́споди, поми́луй (12 раз).
Священник: Сла́ва Тебе́, Христе́ Бо́же, упова́ние на́ше, сла́ва Тебе́.
Лик: Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь. Го́споди, поми́луй (трижды). Благослови́.
Священник стоя у Царских врат, обращается на запад к народу и произносит отпуст.
Отпуст
Христо́с И́стинный Бог наш, моли́твами Пречи́стыя Своея́ Ма́тере, предста́тельствы честны́х Небе́сных Сил Безпло́тных: святы́х сла́вных и всехва́льных Апо́стол, прп. Алекси́я, человека Божия, святы́х пра́ведных Богооте́ц Иоаки́ма и А́нны, и всех святы́х, поми́лует и спасе́т нас, я́ко Благ и Человеколю́бец.
Многолетие
Лик: Вели́каго господи́на и отца́ на́шего Кири́лла,/ Святе́йшаго Патриа́рха Моско́вскаго и всея́ Ру́си,/ богохрани́мую страну́ на́шу Росси́йскую,/ настоя́теля, бра́тию и прихо́жан свята́го хра́ма сего́,/ и вся правосла́вныя христиа́ны,/ Го́споди, сохрани́ их на мно́гая ле́та.

